
	    MODIFICAT
    LP226-XVI din 30.10.08, MO204-205/14.11.08 art.750
    LP187-XVI din 10.07.08, MO138-139/29.07.08 art.567

    Parlamentul adoptă prezenta lege organică.
Capitolul I    
Dispoziţii generale
    Articolul 1. Obiectul legii
    Obiectul prezentei legi reprezintă reglementarea relaţiilor privind activitatea în apicultură, protecţia drepturilor apicultorilor, protejarea albinei melifere şi crearea condiţiilor pentru utilizarea ei raţională la obţinerea produselor apicole şi polenizarea florei entomofile.
    Articolul 2. Scopul legii
    Scopul prezentei legi îl constituie crearea de condiţii pentru creşterea cantităţii şi îmbunătăţirea calităţii producţiei apicole.
    Articolul 3. Noţiuni principale 
    În sensul prezentei legi, se definesc următoarele noţiuni:
    apicultură - ramură agricolă a sectorului zootehnic ce cuprinde activitatea de creştere, ameliorare şi exploatare a albinei melifere (Apis mellifera) pentru obţinerea  produselor apicole şi polenizarea florei entomofile;
    produse apicole - produse ce se obţin în familia de albine ca rezultat al activităţii lor vitale, sub denumirea de miere, ceară, propolis, polen, venin de albine, lăptişor de matcă, apilarnil, păstură, boştină;
    miere - produs natural al albinelor melifere, a cărui denumire nu poate fi utilizată în denumirea oricăror alte produse obţinute pe cale artificială;
    apicultor - persoană care practică apicultura;
    floră entomofilă - plante ce se polenizează cu ajutorul insectelor, inclusiv al albinelor;
    familie de albine - unitate biologică (colonie) de albine,  compusă dintr-o regină (matcă), un număr variabil de albine lucrătoare, trîntori, puiet şi faguri;
    regină (matcă) - singurul individ femelă în familia de albine, cu organele reproducătoare complet dezvoltate, capabil să se împerecheze şi să depună ouă fecundate;
    albină lucrătoare - individ femelă cu organele de reproducere incomplet dezvoltate, care constituie marea majoritate de indivizi ai familiei de albine şi care, pe parcursul vieţii, efectuează diferite activităţi conform diviziunii muncii la albina meliferă; 
    trîntor - individ (albină) mascul apt pentru împerechere cu regina;
    stup - construcţie pentru întreţinerea familiei de albine;
    stupină (prisacă) - totalitatea stupilor cu familii de albine amplasaţi pe un teritoriu compact împreună cu construcţiile  şi utilajele necesare pentru apicultură;
    stupină staţionară - stupină amplasată într-un loc permanent (de obicei, unde se iernează), la locul de înregistrare;
    stupină pastorală - stupină transportată şi amplasată temporar, pe perioada culesului, lîngă sursele melifere, mutată ulterior în alt loc;
    bază (sursă) meliferă - totalitatea florei entomofile de pe o anumită suprafaţă de teren, care formează nectar şi polen ce servesc drept sursă naturală de hrană pentru albine;
    rasă de albine - grup (populaţie) de familii de albine, de origine comună, suficient de numeros pentru creşterea "în sine", creat de om prin metode de selecţie în anumite condiţii pedoclimatice, care posedă anumite particularităţi fenotipice şi genotipice;
    familii de albine de prăsilă - familii de albine, de rasă pură, cu performanţe productive superioare, care transmit constant, prin descendenţă, proprietăţile lor  de rasă;
    stupină de prăsilă - stupină cu familii de albine de prăsilă, confirmate prin documentaţia de evidenţă zootehnică, care a susţinut atestarea de stat conform legislaţiei în vigoare;
    paşaport al prisăcii - act (formular nr.2-Ap), aprobat de Ministerul Agriculturii şi Industriei Alimentare, în care se indică deţinătorul prisăcii, adresa juridică, locul de înregistrare la staţionar, numărul familiilor de albine, rasa, categoria prisăcii (de prăsilă sau de producţie), rezultatele supravegherii de stat în zootehnie şi supravegherii sanitar-veterinare, termenele şi caracterul măsurilor de profilaxie şi combatere a maladiilor la albine, adresele de amplasare a prisăcii în pastoral;
    certificat de rasă al mătcii de albine - act (formular nr.1-Ap) aprobat de Ministerul Agriculturii şi Industriei Alimentare şi eliberat de către Agenţia Sanitar-Veterinară şi pentru Siguranţa Produselor de Origine Animală pentru mătcile de prăsilă care urmează a fi comercializate.
    [Art.3 modificat prin LP226-XVI din 30.10.08, MO204-205/14.11.08 art.750]
    [Art.3 modificat prin LP187-XVI din 10.07.08, MO138-139/29.07.08 art.567]
    Articolul 4. Reglementarea juridică în domeniul apiculturii 
    (1) Relaţiile în domeniul apiculturii sînt reglementate de prezenta lege, de alte acte legislative şi normative, precum şi de tratatele internaţionale la care Republica Moldova este parte.
    (2) Dacă prin tratatele internaţionale la care Republica Moldova este parte sînt stabilite alte dispoziţii decît cele prevăzute de prezenta lege, se aplică dispoziţiile tratatelor internaţionale.
Capitolul  II   
Drepturile şi obligaţiile apicultorilor
    Articolul 5. Subiecţii activităţii apicole
    Activitatea în apicultură poate fi practicată de orice persoană fizică sau juridică care posedă cunoştinţe necesare pentru aceasta şi respectă normele şi regulile de activitate în domeniu.
    Articolul 6. Drepturile apicultorului 
    Apicultorul are dreptul: 
    a) să aleagă pentru creştere rasele de albine omologate în Republica Moldova;
    b) să solicite autorităţilor publice şi deţinătorilor de terenuri permisiunea (acordul) pentru amplasarea stupinei la cules;
    c) să-şi adune roiul de albine scăpat din stupina proprie şi urmărit în continuu, aşezat în teritoriu străin, deţinătorul acestuia neavînd dreptul să-l colecteze; 
    d) să adune roiul de albine găsit, fără supraveghere din partea stăpînului, şi să-l adăpostească în stupină proprie cu drept de deţinere în continuare;
    e) să ceară, conform legislaţiei în vigoare, recuperarea pagubelor provocate de persoane fizice sau juridice; 
    f) să solicite licenţă pentru genul de activitate "producerea, păstrarea şi comercializarea materialului biologic de prăsilă predestinat reproducerii", conform legislaţiei în vigoare;
    g) să se asocieze în diverse asociaţii ale apicultorilor.
    Articolul 7. Obligaţiile apicultorului 
    Apicultorul este obligat:
    a) să  înregistreze la primărie adresa stupinei la staţionar, numărul familiilor de albine, precum  şi adresa deţinătorului stupinei;
    b) să dispună de paşaportul prisăcii (F-2 Ap), eliberat şi înregistrat de organul abilitat de Ministerul Agriculturii şi Industriei Alimentare;
    c) să  înscrie în paşaportul prisăcii toate acţiunile (lucrările) de profilaxie şi combatere a maladiilor la albine, adresele stupinei în pastoral, precum şi, după caz (pentru stupinele de prăsilă), rezultatele bonitării familiilor de albine, conform cerinţelor legislaţiei  în vigoare;
    d) să declare Agenţiei Sanitar-Veterinare şi pentru Siguranţa Produselor de Origine Animală orice caz de morbiditate sau mortalitate spontană a albinelor, precum şi apariţia semnelor de boală;
    [Art.7 lit.d) modificată prin LP226-XVI din 30.10.08, MO204-205/14.11.08 art.750]
    e) să întreprindă măsurile necesare de protecţie a albinelor;
    f) să introducă şi să întreţină albine doar de rase omologate în Republica Moldova;
    g) să întreţină terenul de amplasare a stupinei în conformitate cu cerinţele sanitar-veterinare şi ecologice, să nu cauzeze daune mediului ambiant;
    h) să amplaseze stupina la staţionar sau  la cules lîngă sau pe terenuri agricole, terenuri silvice sau de altă natură doar cu acordul scris al deţinătorului de teren;
    i) să reproducă mătci de albine pentru comercializare doar în bază de licenţă;
    j) să utilizeze în tehnologia de creştere a albinelor şi tratare a maladiilor lor doar preparate chimice şi medicamentoase certificate şi reglementate de normativele naţionale şi internaţionale; 
    k) să nu falsifice produsele apicole.
Capitolul  III  
Particularităţile activităţii apicole
    Articolul 8. Reglementarea numărului de familii de albine
    (1) Numărul familiilor de albine de care poate dispune apicultorul nu este limitat, cu excepţia cazurilor prevăzute la alin.(2).
    (2) Numărul familiilor de albine din teritoriul societăţilor pomi-legumicole se reglementează prin actele statutare sau de către adunarea generală a membrilor acestora în coordonare cu asociaţia apicultorilor.
    Articolul 9. Înregistrarea familiilor de albine 
    (1) Autorităţile administraţiei publice locale înregistrează anual adresele prisăcilor şi numărul familiilor de albine, operînd înscrieri în paşaportul prisăcii.
    (2) Deţinătorii prisăcii sînt obligaţi să declare pentru înregistrare (reînregistrare), anual, pînă la 31 decembrie, la primărie, numărul familiilor de  albine şi eventualele schimbări ale adresei prisăcii la staţionar.
    Articolul 10. Amplasarea stupinei
    (1) Amplasarea stupinelor staţionare se efectuează pe terenurile aflate în deţinerea apicultorilor, cu condiţia respectării normelor zootehnice, a legislaţiei sanitar-veterinare şi a cerinţelor de protecţie a populaţiei şi animalelor.
    (2) Stupii cu familii de albine se amplasează la o distanţă de cel puţin 10 m de la hotarele terenului deţinut de apicultor, de la casele de locuit, de la edificii unde se desfăşoară o altă activitate, de la străzi, drumuri, autostrăzi, şosele şi căi ferate. Dacă distanţa de la hotarul terenului este mai mică de 10 m, stupii cu familii de albine trebuie să fie despărţiţi de terenul vecin printr-un gard (zid) impenetrabil, cu o înălţime de cel puţin 2 m, extins cu cel puţin 2 m dincolo de stupii amplasaţi la extremitatea stupinei.
    (3) Stupinele pastorale se amplasează la sursele de cules, cu acordul  deţinătorilor de terenuri şi de surse  melifere, la o distanţă de cel puţin 1,5 km între ele şi de cel puţin 3 km faţă de stupinele staţionare. 
    (4) Se interzice amplasarea:
    a) stupinei pastorale în calea  de zbor a albinelor altei stupine deja amplasate la sursele melifere;
    b) stupinelor staţionare şi pastorale în apropiere (pînă la 100 m) de instituţiile preşcolare, spitale, blocuri locative multietajate şi de alte locuri de concentrare în masă a persoanelor, de fermele de cai - pentru a se evita pericolul înţepăturilor cu posibile efecte letale, precum şi în apropierea gospodăriilor acelor cetăţeni care dispun de certificat medical ce confirmă reacţia alergică la înţepăturile albinelor.
    c) stupilor pe balcoane,  terase, cerdacuri, acoperişuri şi pe palierele blocurilor locative.
Capitolul  IV 
Susţinerea de stat a apiculturii
    Articolul 11. Rolul autorităţilor administraţiei publice 
    (1) Realizarea politicii de stat în apicultură, coordonarea şi dirijarea activităţii respective la nivel central sînt exercitate de către Ministerul Agriculturii şi Industriei Alimentare în colaborare cu Asociaţia Naţională a Apicultorilor, iar la nivel local - de către direcţiile raionale agricultură şi alimentaţie în colaborare cu asociaţiile apicultorilor.
    (2) Supravegherea activităţii în apicultură pe întreg teritoriul ţării este efectuată de către Agenţia Sanitar-Veterinară şi pentru Siguranţa Produselor de Origine Animală a Ministerului Agriculturii şi Industriei Alimentare.
      [Art.11 al.(2) modificat prin LP226-XVI din 30.10.08, MO204-205/14.11.08 art.750]
      [Art.11 al.(2) modificat prin LP187-XVI din 10.07.08, MO138-139/29.07.08 art.567]
    Articolul 12. Asigurarea condiţiilor pentru activitatea în 
                         apicultură
    (1) Autorităţile administraţiei publice centrale şi locale:
    a) vor asigura atribuirea gratuită către apicultori a terenurilor (locurilor) de amplasare a stupinelor în pastoral, conform legislaţiei în vigoare;
    b) vor asigura folosirea cu prioritate, la plantarea terenurilor improprii pentru agricultură (rîpi, margini de drumuri, spaţii  verzi), a puieţilor de tei, salcîm, arţar, salcie, castan, corn, a arbuştilor şi a altor plante ornamentale care prezintă interes şi pentru ameliorarea bazei melifere.
    (2) Atribuirea terenurilor silvice pentru amplasarea stupinelor în pastoral şi valorificarea surselor melifere se efectuează  gratuit.
    (3) Locul de amplasare a stupinei în pastoral se atribuie în zona de reşedinţă a apicultorului sau în orice altă zonă solicitată dacă nu există argumente temeinice de refuz din partea deţinătorilor de terenuri.
    (4) Suprafaţa de teren atribuită pentru amplasarea stupinei în pastoral se acordă în funcţie de mărimea acesteia, în locuri accesibile  mijloacelor  de transport, şi trebuie să asigure cel puţin 5 m2  pentru fiecare familie de albine.
    (5) Polenizarea dirijată a culturilor agricole, special solicitată de deţinătorii acestora, se efectuează pe bază de contract încheiat  cu apicultorul.
    Articolul 13. Protecţia albinelor
    (1) Se interzice utilizarea pesticidelor şi insecticidelor pentru prelucrarea cîmpurilor, fîşiilor forestiere şi a plantaţiilor de arbuşti în perioada înfloririi plantelor nectaro-polenifere.
    (2) Se interzice defrişarea plantaţiilor melifere şi intervenţia de reconstrucţie a mediului ambiant fără o coordonare cu organele de protecţie a mediului.
    (3) Aplicarea mijloacelor chimice în agricultură şi silvicultură se admite doar în conformitate cu lista acestora aprobată pentru utilizare în Republica Moldova, cu respectarea strictă a normelor şi a regulilor de utilizare în vigoare.
    (4) Persoanele fizice şi juridice care intenţionează să aplice mijloace chimice la tratarea terenurilor  sînt obligate:
    a) să prezinte din timp primăriilor graficul de tratare a terenurilor şi să le înştiinţeze cu cel puţin 7 zile înainte de a începe tratarea, indicînd concret data şi ora începerii şi sfîrşitului, metoda tratării, denumirea preparatului şi concentraţia administrării acestuia, precum şi gradul lui de nocivitate;
    b) să respecte întocmai data şi ora începerii şi sfîrşitului tratării, metodele de utilizare şi concentraţia preparatelor administrate.
    (5) Primăriile sînt obligate să afişeze la timp, în locuri publice, anunţul despre efectuarea tratării şi să înştiinţeze nominal, în scris, despre aceasta apicultorii înregistraţi în raza primăriei.
    (6) Laboratoarele publice autorizate sînt obligate, la adresarea apicultorilor, să efectueze de îndată analizele mostrelor depuse la subiectul contaminării cu substanţe chimice şi să prezinte rezultatele în termen de 48 de ore din momentul adresării.
    Articolul 14. Profilaxia, tratarea maladiilor 
                          şi transportarea familiilor de albine
    (1) Profilaxia maladiilor la albine se asigură de apicultori sub supravegherea Agenţia Sanitar-Veterinară şi pentru Siguranţa Produselor de Origine Animală, conform legislaţiei în vigoare.
    [Art.14 al.(1) modificat prin LP226-XVI din 30.10.08, MO204-205/14.11.08 art.750]
    (2) Diagnosticarea maladiilor la albine se efectuează gratuit de către Agenţia Sanitar-Veterinară şi pentru Siguranţa Produselor de Origine Animală.
    [Art.14 al.(2) modificat prin LP226-XVI din 30.10.08, MO204-205/14.11.08 art.750]
    (3) Pentru efectuarea lucrărilor de profilaxie şi combatere (tratare) a maladiilor la albine, apicultorii pot antrena specialişti  veterinari care dispun de licenţă pentru genul de activitate în veterinărie.
    (4) Comercializarea şi transportarea familiilor de albine (inclusiv în pastoral), a mătcilor de albine şi a produselor apicole se efectuează doar cu paşaportul  prisăcii, certificatul sanitar-veterinar şi certificatul de rasă (în cazul transportării mătcilor pentru comercializare). 
    (5) Nu se admite reţinerea de către persoanele abilitate a  mijloacelor de transport ce efectuează transportarea familiilor de albine pe un termen mai mare de 15 minute, pentru prevenirea pieirii albinelor din cauza supraîncălzirii şi acumulării umidităţii sporite în stupi, cu excepţia cazurilor prevăzute de legislaţia în vigoare.
    (6) Remorcile, platformele, pavilioanele şi cuştile mobile utilate pentru transportarea familiilor de albine sînt atribuite la categoria de transport tehnologic agricol.
    Articolul 15. Ameliorarea albinelor
    (1) Selecţia, reproducţia şi ameliorarea raselor şi a populaţiilor de albine sînt susţinute de stat conform legislaţiei în vigoare.
    (2) Lucrările de selecţie, reproducţie şi ameliorare a raselor şi populaţiilor de albine se efectuează  la stupinele de prăsilă de către apicultori calificaţi sau, pe bază de contract, de către colaboratorii instituţiilor din sfera ştiinţei şi inovării şi ai instituţiilor de învăţămînt de profil.
    (3) Reproducerea mătcilor şi roiurilor de albine pentru comercializare se licenţiază ca gen de activitate denumit "producerea, păstrarea şi comercializarea materialului biologic de prăsilă predestinat reproducerii".
    (4) Atestarea de stat a stupinelor de prăsilă se efectuează de către Ministerul Agriculturii şi Industriei Alimentare conform legislaţiei în vigoare.
    (5) În scopul ameliorării calităţilor genetice ale  familiilor de albine, pentru asigurarea apicultorilor cu material biologic de prăsilă valoros, în unele teritorii (rezervaţii) pot fi înfiinţate stupine de prăsilă reproducătoare de nivelul unu, în jurul cărora, pe o rază  de 15-20 km, se impun zone de interdicţie a introducerii familiilor, roiurilor şi mătcilor de albine de origine necunoscută.
    Articolul 16. Cercetările ştiinţifice şi pregătirea
                          profesională
    (1) Cercetările şi elaborările ştiinţifice în domeniul apiculturii se efectuează de către  instituţiile de profil din sfera ştiinţei şi inovării, acreditate şi abilitate cu acest drept conform legislaţiei în vigoare.
    (2) Pregătirea şi perfecţionarea cadrelor de specialişti apicultori se efectuează de către instituţiile superioare şi medii speciale de învăţămînt şi de către şcolile profesionale de profil, acreditate şi abilitate conform legislaţiei în vigoare.
    (3) Finanţarea cercetărilor ştiinţifice, pregătirii şi perfecţionării cadrelor pentru apicultură se efectuează atît de către stat, prin programe speciale, cît şi de deţinătorii de stupine - beneficiari, pe bază de contract, încheiat cu instituţiile din sfera ştiinţei şi inovării şi de pregătire a cadrelor, cu achitarea plăţilor pentru serviciile prestate, conform actelor normative în vigoare.
Capitolul  V 
Asociaţiile apicultorilor  
    Articolul 17. Asociaţiile locale, raionale 
                         şi Asociaţia Naţională a Apicultorilor
    (1) Asociaţia locală a apicultorilor întruneşte apicultorii din una sau mai multe localităţi învecinate.
    (2) Asociaţia raională a apicultorilor întruneşte apicultorii (reprezentanţii) din majoritatea localităţilor raionului.
    (3) Asociaţia Naţională a Apicultorilor întruneşte asociaţiile raionale din majoritatea raioanelor republicii. 
    Articolul 18. Activitatea asociaţiilor de apicultori
    (1) Activitatea asociaţiilor de apicultori este independentă şi se desfăşoară conform statutului lor şi legislaţiei în vigoare.
    (2) Asociaţia Naţională a Apicultorilor:
    a) reprezintă apicultorii şi le apără interesele la toate nivelurile;
    b) întreprinde măsuri de protecţie a albinelor, a mediului ambiant, a surselor melifere, a populaţiei şi animalelor aflate în zona de activitate a familiilor de albine;
    c) înaintează autorităţilor administraţiei publice centrale şi locale propuneri de conlucrare în domeniul protecţiei mediului ambiant, ameliorării bazei melifere; 
    d) organizează expoziţii, tîrguri, întruniri, conferinţe, seminare şi alte măsuri de popularizare a apiculturii în scopul dezvoltării acestei ramuri;
    e) mobilizează apicultorii la respectarea legislaţiei în vigoare;
    f) conlucrează cu autorităţile administraţiei publice la elaborarea politicii de dezvoltare a apiculturii, elaborarea proiectelor de acte normative în domeniu, în conformitate cu legislaţia în vigoare;
    g) participă, în comun cu  instituţiile abilitate, la atestarea de stat a stupinelor de prăsilă, la atestarea profesională a apicultorilor, conform normelor internaţionale;
    h) organizează cursuri pentru studierea practicilor avansate în apicultură;
    i) înfiinţează, conform legii, societăţi comerciale ale apicultorilor.
Capitolul  VI  
Încălcări şi responsabilităţi 
    Articolul 19. Încălcarea normelor şi regulilor de
                         desfăşurare a activităţii în  apicultură
    Constituie încălcare a normelor şi regulilor de desfăşurare a activităţii în apicultură următoarele acţiuni:
    a) încălcarea normelor şi regulilor de declarare şi înregistrare a familiilor de albine;
    b)  încălcarea normelor şi regulilor de amplasare a familiilor de albine;
    c)  încălcarea normelor şi regulilor de creştere, reproducere, comercializare a materialului biologic de prăsilă şi ameliorare a raselor de albine;
    d) încălcarea normelor şi regulilor de utilizare a preparatelor pentru tratarea şi stimularea albinelor;
    e) încălcarea legislaţiei de mediu;
    f) încălcarea normelor şi regulilor de defrişare a plantaţiilor melifere şi de reconstrucţie a mediului ambiant;
    g) încălcarea normelor şi regulilor de utilizare a mijloacelor chimice la tratarea terenurilor agricole şi silvice;   
    h) încălcarea regulilor sanitar-veterinare şi de profilaxie a maladiilor în apicultură;
    i) încălcarea dreptului apicultorilor la obţinerea autorizaţiei pentru amplasarea  stupinei în pastoral;
    j) încălcarea normelor şi regulilor la transportarea familiilor de albine;
    k) lipsa paşaportului prisăcii;
    l) falsificarea produselor apicole.
    Articolul 20. Responsabilitatea pentru încălcarea legii
    (1) Nerespectarea prevederilor prezentei legi atrage răspundere în conformitate cu legislaţia în vigoare.
    (2) Persoanele fizice şi juridice vinovate de încălcarea legislaţiei, fapt ce a condus la pricinuirea de daune albinelor şi apicultorilor, restituie integral contravaloarea pagubelor de facto şi a venitului ratat care putea fi obţinut într-un sezon apicol.
    (3) Apicultorii care au fost preveniţi din timp despre efectuarea tratamentelor chimice ale terenurilor şi care nu au întreprins măsurile necesare de protecţie a albinelor pierd dreptul la despăgubiri.
    (4) Apicultorul nu poartă răspundere pentru folosirea de către albine a sucurilor dulci din bobiţele strugurilor, pomuşoarelor, fructelor etc., deoarece spargerea acestora nu poate fi provocată de albine în virtutea particularităţilor aparatului lor bucal.
Capitolul  VII   
Dispoziţii  finale
    Articolul 21
    (1) Guvernul, în termen de 3 luni, va aduce actele sale normative în concordanţă cu prezenta lege.
    (2)  După intrarea în vigoare a prezentei legi, actele legislative şi alte acte normative în vigoare se aplică în măsura în care nu contravin prezentei legi.

